62024CO0826
A BÍRÓSÁG ELNÖKÉNEK VÉGZÉSE
2025. május 22. (
*1
)
[A 2025. június 30‑i végzéssel kijavított szöveg]
„Fellebbezés – Beavatkozó felek az elsőfokú eljárásban – Bizalmasság – Az elsőfokú eljárásban bizalmas kezelés tárgyát képező információk”
A C‑826/24. P. sz. ügyben,
az Európai Bizottság (képviselik: F. Castillo de la Torre, A. Dawes, T. Franchoo és C. Urraca Caviedes, meghatalmazotti minőségben)
fellebbezőnek
az Európai Unió Bírósága alapokmányának 56. cikke alapján 2024. december 3‑án benyújtott fellebbezése tárgyában,
a többi fél az eljárásban:
a Google LLC (székhelye: Mountain View [Egyesült Államok]),
az Alphabet Inc. (székhelye: Mountain View)
(képviselik őket: D. Beard BL, J. Holmes BL, J. Williams BL, W. Ellison és C. Jeffs advocaten, valamint J. Staples solicitor)
felperesek az elsőfokú eljárásban,
a Surfboard Holding BV (székhelye: Zeist [Hollandia]),
a Vinden.NL BV (székhelye: Rijssen [Hollandia])
beavatkozó felek az elsőfokú eljárásban,
A BÍRÓSÁG ELNÖKE,
tekintettel O. Spineanu‑Matei előadó bíró javaslatára,
J. Kokott főtanácsnok meghallgatását követően,
meghozta a következő
Végzést
1
Fellebbezésével az Európai Bizottság az Európai Unió Törvényszéke 2024. szeptember 18‑iGoogle és Alphabet kontra Bizottság (Google AdSense for Search) ítéletének (T‑334/19, a továbbiakban: megtámadott ítélet, EU:T:2024:634) hatályon kívül helyezését kéri, amely ítéletben a Törvényszék megsemmisítette az EUMSZ 102. cikk és az EGT‑Megállapodás 54. cikke szerinti eljárásban (AT.40411 – „Google Search [AdSense]” ügy) 2019. március 20‑án hozott C(2019) 2173 final bizottsági határozatot.
2
A Bíróság Hivatalához 2025. február 27‑én benyújtott beadványával a Google LLC és az Alphabet Inc. azt kéri, hogy a Bíróság rendelje el a jelen ügyben általuk benyújtott válaszbeadványban, valamint annak R. 2, R. 3 és R. 4. mellékletében foglalt bizonyos információknak az elsőfokú eljárásba beavatkozó Surfboard Holding BV‑vel és Vinden.NL BV‑vel szembeni bizalmas kezelését, megegyezően azzal, ahogyan a Törvényszék a megtámadott ítélet alapjául szolgáló ügyben ugyanezen információkat kezelte. Közelebbről, a bizalmas kezelés iránti kérelem a Google üzleti stratégiájára vonatkozó, e válaszbeadvány 66. pontjában szereplő információkra, valamint az említett válaszbeadvány R. 2. mellékletének 23., 26., 174., 188., 189., 202., 204., 212., 228., 229., 246., 283. pontjában és 345. lábjegyzetében, valamint ezen R. 2. melléklet 1. mellékletének 279. és 288. pontjában, ugyanezen válaszbeadvány R. 3. mellékletének 22. és 68. lábjegyzetében, valamint 68. pontjában, és a válaszbeadvány R. 4. mellékletének 26. és 28. pontjában említett azon információkra vonatkozik, amelyek a Google bizalmas tanulmányaira, az e vállalkozás által kötött szerződések feltételeire, a „Direct Partner”‑eire és az ez utóbbiak tevékenységeiből származó bevételekre vonatkoznak.
3
A megtámadott ítélet alapjául szolgáló ügynek a Törvényszék által a Bírósággal közölt irataiból kitűnik, hogy a Vinden.NL és a Surfboard Holding 2019. szeptember 16‑i, illetve 2019. szeptember 19‑i beadványában kérte, hogy a Google kérelmeinek támogatása végett beavatkozhasson az elsőfokú eljárásba.
4
2019. november 26‑i végzésével a Törvényszék tizedik tanácsának elnöke e beavatkozási kérelmeknek helyt adott, és úgy határozott, hogy a Google és az Alphabet, valamint a Bizottság részére kézbesített összes eljárási iratnak csak egy nem bizalmas változatát közlik a Surfboard Holdinggal és a Vinden.NL‑lel, azon lehetőség sérelme nélkül, hogy ez utóbbiak a számukra előírt határidőn belül adott esetben benyújtsák kifogásaikat az őket érintő esetleges bizalmas kezelés iránti kérelmekkel szemben.
5
Amint az a megtámadott ítélet alapjául szolgáló ügynek a Törvényszék által a Bírósággal közölt irataiból kitűnik, e társaságok, amelyek az elsőfokú eljárásban beavatkozó felek lettek, a velük szemben benyújtott bizalmas kezelés iránti kérelmekkel szemben nem emeltek kifogást, így a Törvényszék által e végzésben ideiglenesen elrendelt bizalmas kezelés biztosítása véglegessé vált.
6
A Bíróság eljárási szabályzata 171. cikkének (1) bekezdése úgy rendelkezik, hogy a fellebbezést a Törvényszék előtti szóban forgó ügyben részt vevő többi fél részére kézbesítik. Egyébiránt e szabályzat 172. cikke szerint az e kézbesítéstől számított két hónapon belül a Törvényszék előtti szóban forgó ügyben részt vevő, a fellebbezésnek való helyt adásban vagy a fellebbezés elutasításában érdekelt felek válaszbeadványt nyújthatnak be. E rendelkezésekből következik, hogy a fellebbezést, valamint a Bírósághoz benyújtott többi eljárási iratot főszabály szerint azon felek részére is kézbesítik, akiknek a Törvényszék előtti beavatkozó félként való részvételét engedélyezték.
7
Mindazonáltal, ha valamely fél a Törvényszék előtti beavatkozó félként részt vevő valamely fél tekintetében kéri a Bíróság elé terjesztett azon információk bizalmas kezelését, amelyek az elsőfokú eljárás során e fél tekintetében már bizalmas kezelés tárgyát képezték, a Bíróság előtti eljárás céljából főszabály szerint ugyanezt az elbánást kell fenntartani (a Bíróság elnökének 2023. január 19‑iGoogle és Alphabet kontra Bizottság végzése, C‑738/22 P, EU:C:2023:44, 5. pont, valamint az ott hivatkozott ítélkezési gyakorlat).
8
A jelen ügyben rá kell mutatni arra, hogy a Google és az Alphabet kérelme, amely arra irányul, hogy a Bíróság rendelje el a Google üzleti stratégiájára vonatkozó, a Google és az Alphabet jelen ügyben benyújtott válaszbeadványának 66. pontjában szereplő információknak, valamint az e válaszbeadvány R. 2. mellékletének 23., 26., 174., 188., 189., 202., 204., 212., 228., 229., 246., 283. pontjában és 345. lábjegyzetében, valamint ezen R. 2. melléklet 1. mellékletének 279. és 288. pontjában, az említett válaszbeadvány R. 3. mellékletének 22. és 68. lábjegyzetében, valamint 68. pontjában, és a válaszbeadvány R. 4. mellékletének 26. és 28. pontjában említett azon információknak a Surfboard Holdinggal és a Vinden.NL‑lel szembeni bizalmas kezelését, amelyek a Google bizalmas tanulmányaira, az e vállalkozás által kötött szerződések feltételeire, a „Direct Partner”‑eire és az utóbbiak tevékenységeiből származó bevételekre vonatkoznak, olyan információkra vonatkozik, amelyek a megtámadott ítélet alapjául szolgáló ügyben már bizalmas kezelés tárgyát képezték. Következésképpen e kérelemnek helyt kell adni, és a hivatalvezetőnek csak ugyanezen válaszbeadványnak és mellékleteinek ezen információkat kitakaró nem bizalmas változatát kell kézbesítenie a Surfboard Holding és a Vinden.NL részére.
9
[A 2025. június 30‑i végzéssel kijavítva] Ezenkívül a jelen végzés 7. pontjában felidézett ítélkezési gyakorlatra tekintettel és a megfelelő igazságszolgáltatás érdekében a Surfboard Holdinggal, illetve a Vinden.NL‑lel szemben főszabály szerint azon információkat is bizalmasan kell kezelni, amelyeket a jelen fellebbezési eljárás keretében nyújtanak majd be, és amelyek első fokon ugyanezen felekkel szembeni bizalmas kezelés tárgyát képezték, amennyiben az ezen információk bizalmas jellegére első fokon hivatkozó valamelyik fél ezt kifejezetten kéri.
10
E körülmények között a hivatalvezető a jelen eljárás keretében a Bizottságnak, illetve a Google‑nek és az Alphabetnek kézbesítendő összes eljárási irat csak egy nem bizalmas változatát kézbesíti majd a Surfboard Holding és a Vinden.NL részére.
A fenti indokok alapján a Bíróság elnöke a következőképpen határozott:
1)
A Bíróság elnöke elrendeli a Google LLC üzleti stratégiájára vonatkozó, a Google és az Alphabet Inc. jelen ügyben benyújtott válaszbeadványának 66. pontjában szereplő információknak, valamint az e válaszbeadvány R. 2. mellékletének 23., 26., 174., 188., 189., 202., 204., 212., 228., 229., 246., 283. pontjában és 345. lábjegyzetében, valamint ezen R. 2. melléklet 1. mellékletének 279. és 288. pontjában, az említett válaszbeadvány R. 3. mellékletének 22. és 68. lábjegyzetében, valamint 68. pontjában, és a válaszbeadvány R. 4. mellékletének 26. és 28. pontjában említett azon információknak a Surfboard Holding BV‑vel és a Vinden.NL BV‑vel szembeni bizalmas kezelését, amelyek a Google bizalmas tanulmányaira, az e vállalkozás által kötött szerződések feltételeire, a „Direct Partner”‑eire és az utóbbiak tevékenységeiből származó bevételekre vonatkoznak, és a hivatalvezetőnek csak ugyanezen válaszbeadványnak és mellékleteinek ezen információkat kitakaró nem bizalmas változatát kell kézbesítenie a Surfboard Holding és a Vinden.NL részére.
2)
A Bíróság elnöke elrendeli azon információknak a Surfboard Holding BV‑vel és a Vinden.NL BV‑vel szembeni bizalmas kezelését is, amelyeket a jelen eljárás keretében nyújtanak majd be, és amelyek első fokon ugyanezen felekkel szembeni bizalmas kezelés tárgyát képezték, amennyiben az ezen információk bizalmas jellegére első fokon hivatkozó valamelyik fél ezt kifejezetten kéri. A hivatalvezető a jelen eljárás keretében az Európai Bizottságnak, illetve a Google LLC‑nek és az Alphabet Inc.‑nek adott esetben kézbesítendő összes eljárási irat csak egy nem bizalmas változatát kézbesíti majd a Surfboard Holding és a Vinden.NL részére.
3)
A Bíróság elnöke a költségekről jelenleg nem határoz.
Aláírások
(
*1
)	Az eljárás nyelve: angol.